Врз основа на член 50 од Законот за локалната самоуправа („Службен весник на Република Македонија’’ број 05/02), Градоначалникот на Град Скопје донесе

**ПРАВИЛНИК**

**за начинот, критериумите и постапката за доделување финансиски средства**

**за програми, проекти и активности од областа на културата од интерес на Град Скопје**

**I. ОПШТИ ОДРЕДБИ**

**Член 1**

Со овој Правилник се уредуваат начинот, критериумите и постапката за доделување на финансиски средства утврдени во Буџетот на Град Скопје, наменети за спроведување на програми, проекти и активности од областа на културата од интерес за Град Скопје, за дејствување во различни области од културата во градот Скопје.

**Член 2**

Финансиските средства се обезбедени од Буџетот на Град Скопје.

**II. ПРАВО НА УЧЕСТВО НА ЈАВЕН ПОВИК**

**Член 3**

Согласно овој Правилник финансиските средства од Буџетот на Град Скопје можат да бидат доделени на физички лица со живеалиште на подрачјето на град Скопје (уметници и самостојни уметници) кои вршат дејност од областа на културата, правни лица кои вршат дејност од областа на културата на подрачјето на град Скопје (установи од областа на културата, здруженија на граѓани, фондации и други правни регистрирани во градот Скопје), согласно Законот за културата и други позитивни законски прописи во Република Северна Македонија, кои ги исполнуваат критериумите од овој Правилник и ја доставиле потребната документација.

**III. НАЧИН НА ОБЈАВУВАЊЕ НА ЈАВНИОТ ПОВИК**

**Член 4**

Постапката за доделување на финансиски средства за спроведување на програми, проекти и активности од областа на културата од интерес за Град Скопје ќе се спроведе со Јавен повик објавен од Град Скопје.

Јавниот повик се објавува на веб-страницата на Град Скопје ([www.skopje.gov.mk](http://www.skopje.gov.mk)).

Јавниот повик трае од денот на објавување најмногу 25 календарски дена или до исцрпување на предвидените финансиски средства.

**IV. НАЧИН, КРИТЕРИУМИ И ПОСТАПКА ЗА ДОДЕЛУВАЊЕ НА ФИНАНСИСКИ СРЕДСТВА**

**Член 5**

За утврдување на исполнувањето на критериумите за доделување на финансиски средства од член 2 на овој Правилник, Градоначалникот на Град Скопје формира Комисија за програми, проекти и активности од областа на културата од интерес за Град Скопје, во состав од претседател и 2 члена (во понатамошниот текст: Комисија).

Комисијата од ставот 1 има задача:

* да ја спроведе постапката;
* да го утврди исполнувањето на критериумите и
* да достави предлог до Градоначалник за усвојување на пријавите на оние апликанти кои ги исполнуваат условите.

**Член 6**

Пријавата со потребната документација се доставува во еден оригинален примерок, пополнета електронски, потпишана и заверена/печатирана од одговорното лице на апликантот.

Архивата на Град Скопје примените пријави ги евидентира со точното време на поднесување (датум, час и минута).

Потребната документација, апликантите ја поднесуваат до Комисијата преку Архивата на Град Скопје во затворен плик со назнака: До Сектор за јавни дејности – Комисија за програми, проекти и активности од областа на културата од интерес за Град Скопје.

Рачно пополнетите пријави воопшто нема да бидат разгледувани.

Ненавремено доставените пријави, Комисијата нема да ги разгледува.

**Член 7**

По објавување на Јавниот повик, Претседателот на Комисијата свикува состанок на кој се разгледуваат пристигнатите пријави во однос на тоа дали ја содржат потребната документација.

За текот на одржаниот состанок се води Записник.

Во Записникот, Комисијата констатира дали пријавите се навремени и комплетни, и ги исполнуваат критериумите од Правилникот.

За пријавите кои се комплетни, навремени и ги исполнуваат критериумите согласно член 11, Комисијата дава предлог до Градоначалникот за доделување на финансиски средства на апликантите.

За пријавите кои се некомплетни, ненавремени и не ги исполнуваат критериумите согласно член 11, Комисијата ги известува подносителите.

Предлогот за доделување на финансиски средства го потпишува претседателот на Комисијата и го доставува до Градоначалникот.

**Член 8**

Градоначалникот на Град Скопје по предлог на Комисијата донесува Решение за доделување на финансиски средства.

Комисијата ги известува и подносителите чии пријави се отфрлени како некомплетни, ненавремени и кои не ги исполнуваат критериумите утврдени согласно член 11.

Комисијата ги известува подносителите доколку се поништи Јавниот повик и не се донесе Решение за доделување на финансиски средства.

**Член 9**

Апликантите - правните субјекти и физичките лица - кои учествуваат на Јавниот повик, за исполнување на критериумите се должни да ја достават следнава документација:

**Правните субјекти** - установи од областа на културата, здруженија на граѓани, невладини организации, фондации и други правни лица да достават:

а) Пополнета пријава/апликација (пријавата ќе биде објавена на веб-страницата на Град Скопје: [www.skopje.gov.mk](http://www.skopje.gov.mk));

б) Копија од Решение за упис во Централен регистар на Република Северна Македонија;

в) Копија од Тековна состојба за регистрирана дејност не постара од шест месеци, издадена од Централен регистар на Република Северна Македонија;

г) Потврда за отворена и активна жиро сметка со банката;

д) Референтна листа за претходно организирани и реализирани програми, проекти, програмски активности и манифестации во последните три години.

**Физичките лица** - уметници и самостојни уметници да достават:

а) Пополнета пријава/апликација (пријавата ќе биде објавена на веб-страницата на Град Скопје: [www.skopje.gov.mk](http://www.skopje.gov.mk));

б) Кратка биографија и СV на апликантот;

в) Доказ за жителство во градот Скопје;

г) Копија од предната страна на трансакциска сметка (исклучиво лична на апликантот, не ополномоштена од трето лице, а доколку барателот е малолетно лице трансакциската сметка треба да е исклучиво лична на барателот ополномоштена од родител/старател).

**V. ОБЛАСТИ ЗА УЧЕСТВО НА АПЛИКАНТИТЕ**

**Член 10**

а) Град Скопје ќе додели финансиски средства за програми, проекти и активности од областа на културата, во следниве области:

* + Изведбени уметности
  + Музички уметности
  + Визуелни уметности и уметност на новите медиуми
  + Издавачка и библиотечна дејност
  + Музејска дејност и промоција на културното наследство
  + Меѓународна соработка
  + Креативни индустрии

1. **Изведбени уметности:**

* негување и презентација на националното драмско и музичко - сценско творештво од различни уметнички стилови и жанрови со застапеност на традиционални и современи автори;
* презентација на врвни уметнички дела од светската драматургија во Скопје како и дела од областа на музичко-сценските уметности;
* работилници со млади како и со лица со посебни потреби од областа на драмските и музичко - сценските уметности;
* поддршка на театарски фестивали;
* презентирање на македонскиот фолклор и фолклорот на припадниците на заедниците кои живеат во градот Скопје и
* презентирање на македонскиот фолклор и фолклорот на припадниците на заедниците кои живеат во градот Скопје на фестивали и манифестации што се оддржуваат во градови од други држави со кои град Скопје има воспоставено соработка, а за што мора да биде доставена и покана од организаторот на манифестацијата.

1. **Музичките уметности:**

* **промоција и изведба на** музички дела и творештво со стилска и жанровска разновидност;
* поттикнување и изведба на нови музички форми и изрази;
* поддршка на музички фестивали;
* стимулирање на македонското музичко творештво и музичкото творештво на заедниците кои живет во град Скопје со висока уметничка вредност;
* поддршка на концерти на млади музичари - изведувачи и композитори и
* поддршка на концерти на отворени јавни простори и градски паркови.

1. **Визуелните уметности и уметноста на новите медиуми:**

* ретроспективно - монографски изложби од особено значење за градот Скопје што одразуваат континуитет во уметничкото дејствување во Скопје потврдени од ликовната критика и историјата на уметноста;
* самостојни, групни и други проекти од земјава и од странство што ги промовираат современите уметнички форми и изрази и придонесуваат за развој на современиот ликовен јазик во градот Скопје;
* промоција и развој на современата урбана уметност со акцент на користење на јавните градски површини како и други алтернативни простори за презентација на уметничките дела во градот Скопје;
* подршка на филмски фестивали;
* изложбени проекти од областа на креативните индустрии и
* изложби и проекти на млади уметници областа на визуелните уметности и уметноста на новите медиуми (до 35 години).

1. **Издавачката и библиотечната дејност:**

* издавање на книги и електронски изданија, публикации, монографии, зборници што обработуваат теми од современиот живот и историјата на Скопје;
* **поддршка на книжевно творештво со високи вредности од автори кои творат на македонски јазик и на јазиците на заедниците во градот Скопје;**
* **дела со исклучителна културна вредност, монографии, стручни публикации, како и дела што се резултат на истражувачи проекти за градот Скопје;**
* издаваштво наменето за деца и млади;
* **за дела на автори со прво издание задолжителни се две (2) рецензии и**
* **за дела на автори со повеќе издадени книжевни дела, задолжителна е една (1) рецензија.**

1. **Музејската дејност и промоција на културното наследство:**

* презентација, популаризација и промоција на културното и историско наследство во градот Скопје;
* користeње на културното наследство како ресурс за развој на туризмот;
* организирање на кампањи, работилници и предавања за промоција и значењето на културното наследство на територијата на град Скопје.

1. **Меѓународната соработка:**

* соработка и учество на меѓународни манифестации, фестивали и проекти врз основа на реципроцитет за што треба да се достави покана од организаторот;
* програми и проекти од областа на културата што ќе се одвиваат на подрачјето на градот Скопје, а кои што имаат обезбедено финансиска поддршка (грант) од фондовите на Европската Комисија, УНЕСКО и/или други меѓународни фондови и
* соработка и реализирање на заеднички проекти со организации, установи и поединци од:

а) збратимените градови со Град Скопје,

б) градови со што е воспоставен протокол или програма за соработка и

в) градови што соработуваат со Град Скопје врз основа на воспоставен контакт (<https://skopje.gov.mk/>) – линк на официјалниот портал на Град Скопје.

1. **Креативни индустрии :**

* поддршка и иницирање на нови активности за развој и поттикнување на креативните индустрии, организирање на фестивали за креативни индустрии;
* создавање услови за работата во областите на креативните сектори (ИТ, нови медиуми, видео - филм и анимација, современ продукт - дизајн, индустриски, моден, мебел - дизајн и друго);
* промоција на вредности, производи и услуги од областа на креативните индустрии како што се: дизајн (индустриски, графички, моден дизајн), мебел дизајн и архитектура, аудио - визуелени уметности, нови медиуми, ИТ технологии, изведбени уметности и други;
* поттикнување на претприемачките и бизнис вештини кај младите, уметниците, дизајнерите и поединците/групите во рамките на креативните сектори;
* активности со продажен потенцијал (вклучувајќи и попап продавници);
* стимулација, реализација, презентaција и развој на креативните потенцијали кај децата и младите, за остварување на креативни проекти.

**VI. БОДОВНИ КРИТЕРИУМИ**

**Член 11**

Комисијата ќе ги прифати пријавите кои согласно критериумите и бодовните листи утврдени со Правилникот ќе обезбедат најмалку 60 бодови.

**а)** Бодовни критериуми за: Изведбени уметности, Музички уметности, Визуелни уметности и уметност на новите медиуми, Издавачка и библиотечна дејност, Музејска дејност и промоција на културното наследство, Меѓународна соработка.

Критериуми за доделување на финансиски средства од областа на културата во доменот на професионално делување во културата, младинско делување во културата и аматерско делување во културата од интерес за Град Скопје се бодуваат на следниот начин:

1. **Професионално делување во културата**

|  |  |
| --- | --- |
| Критериуми за професионално делување во културата | бодови |
| 1. **Структура и ресурси на организацијата** | **25** |
| 1.1 Искуство на апликантот во спроведување и реализирање на програма/проект/активност од областа на културата | 10 |
| 1.2 Стручност на лицата кои учествуваат во спроведување на проектот и активноста | 10 |
| 1.3 Видливост на организацијата – (online) | 5 |
| 1. **Буџет на програма/проект/активност** | **25** |
| * 1. Детално разработен финансиски план за потребните средства за реализација на програма/проект/активност | 10 |
| * 1. Оправданост на трошоците во предложениот финсиски план (реален буџет во однос на активностите и бројот на ангажирани лица, опис на трошоци по позиции и колку тие соодветствуваат со пазарните цени). | 10 |
| * 1. Обезбедени дополнителни средства од сопствени или други извори. | 5 |
| 1. **Квалитет на програма/проект/активност** | **50** |
| * 1. Детално разработени програма/проект/активност и уредно пополнета пријава согласно правилата на Јавниот повик. | 10 |
| * 1. Придонес на програма/проект/активност во остварување на општите и посебните цели за развојот на културата на ниво на Град Скопје | 20 |
| * 1. Понудени квалитетни и иновативни решенија за реализирање на проектните цели кои содржат иновативност, впечатливост и оригиналност на идејата. | 10 |
| * 1. Обезбедена институционална поддршка (покана од фестивали, писмо на поддршка од друга културна установа или надлежен орган, вклученост на еден или повеќе субјекти во реализацијата на програма/проект/активност) | 10 |
| **Вкупно бодови:** | **100** |

1. **Младинско делување во културата**

|  |  |
| --- | --- |
| Критериуми за младинско делување во културата | бодови |
| 1. **Квалитет на апликантот** | **20** |
| 1.1 Искуство на апликантот во реализирање на програма/проект/активност од областа на младинското делување во културата | 10 |
| 1.2 Листа со референци (препораки, признанија и награди, предходни настапи на манифестации и слично) | 10 |
| 1. **Буџет на програма/проект/активност** | **20** |
| * 1. Детално разработен финансиски план за потребните средства за реализација на програма/проект/активност | 10 |
| * 1. Оправданост на трошоците во предложениот финсиски план (реален буџет во однос на активностите и бројот на ангажирани лица, опис на трошоци по позиции и колку тие соодветствуваат со пазарните цени) | 5 |
| * 1. Обезбедени дополнителни средства од сопствени или други извори | 5 |
| 1. **Квалитет на програма/проект/активност** | **40** |
| * 1. Детално разработени програма/проект/активност и уредно пополнета пријава (апликација) | 10 |
| * 1. Понудени квалитетни и иновативни решенија за реализирање на проектните цели што содржат иновативност, впечатливост и оригиналност на идејата | 10 |
| * 1. Придонес на програма/проект/активност во остварување на општите и посебните цели за развојот на културата на ниво на Град Скопје | 10 |
| * 1. Придонес на проектот во остварување на младинско учество во културата | 10 |
| 1. **Профил на учесниците** | **20** |
| * 1. Број на директно вклучени млади во проектот (уметници до 35 години, младинци до 30 години) | 10 |
| * 1. Обезбедена институционална поддршка и вклучени партнери (покана од фестивали, писмо на поддршка од друга установа од областа на културата или надлежен орган, вклученост на еден или повеќе субјекти во реализација на програма/проект/активност) | 5 |
| * 1. Проценет број на млади луѓе (до 30 години) на кои се однесува програма/проект/активност (предвидена публика, директни и индиректни корисници) | 5 |
| **Вкупно бодови:** | **100** |

1. **Аматерско делување во културата**

|  |  |
| --- | --- |
| Критериуми за аматерско делување во културата | бодови |
| 1. **Програма/проект/активност** | **25** |
| 1.1 Детално разработени програма/проект/активност и уредно пополнета пријава согласно правилата на Јавниот повик. | 20 |
| 1.2 Искуство на апликантот во реализирање на програма/проект/активност од областа на културата | 5 |
| 1. **Буџет на програма/проект/активност** | **25** |
| * 1. Детално разработен финансиски план за потребните средства за реализација на програма/проект/активност | 10 |
| * 1. Оправданост на трошоците во предложениот финсиски план (реален буџет во однос на активностите и бројот на ангажирани лица, опис на трошоци по позиции и колку тие соодветствуваат со пазарните цени) | 10 |
| * 1. Обезбедени дополнителни средства од сопствени или други извори | 5 |
| 1. **Квалитет на програма/проект/активност** | **50** |
| * 1. Придонес на програма/проект/активност во остварување на општите и посебните цели за развојот на културата во градот Скопје | 20 |
| * 1. Иновативност, впечатливост и оригиналност на идејата | 20 |
| * 1. Обезбедена институционална поддршка (покана од фестивали, писмо на поддршка од друга установа од областа на културата или надлежен орган, вклученост на еден или повеќе субјекти во реализација на програма/проект/активност) | 10 |
| **Вкупно бодови:** | **100** |

**б)** Бодовни критериуми за Креативни индустрии

Критериуми за доделување на финансиски средства од областа на културата

во доменот на креативните индустрии се бодуваат на следниот начин:

|  |  |
| --- | --- |
| **Задолжителни критериуми** | Максимум бодови |
| **1. Организациска структура и искуство** | **40** |
| 1.1 Дали апликантот има потребни технички ресурси за реализација на предлог програма/проект/активност | 9 |
| 1.2 Стручни лица кои учествуваат во спроведување на програма/проект/активност | 8 |
| 1.3 Видливост на апликантот (организацијата, здружението, агенцијата ) online | 8 |
| 1.4 Дали апликантот има релевантно искуство во реализација на програма/проект/активност од областа на креативните индустрии | 8 |
| 1.5 Дали апликантот има обезбеден простор за реализација на фестивалот | 7 |
| **2. Финансиски план** | **20** |
| 2.1 Дали правното лице обезбедува процент на сопствено учество во остварување на програма/проект/активност | 7 |
| 2.2 Дали предложениот финансиски план е оправдан | 7 |
| 2.3 Акционен план за реализација на активностите во рамките на програма/проект/активност | 6 |
| **3. Квалитет на програма/проект/активност** | **40** |
| 3.1 Колку општата цел на програма/проект/активност ќе придонесе кон реализација на дадените приоритети, колку е јасна и соодветно определена | 10 |
| 3.2 Понудени оригинални, иновативни и квалитетни решенија во предлог програма/проект/активност | 10 |
| 3.3 Обезбедена вклученост на други институции и организации | 10 |
| 3.4 Мултидисциплинарни, интердисциплинарни и мултикултурални активности кои се предвидени во рамките на програма/проект/активност, инволвирање на креативните индустрии во формалните и неформалните образовни процеси во Скопје | 5 |
| 3.5 Активности од меѓународен карактер, присуство на експерти од областа на креативните индустрии (преку партнерства и копродукции) | 5 |
| **Вкупно бодови:** | **100** |

**Член 12**

Град Скопје може да го поништи јавниот повик доколку:

- не е пристигната ниту една пријава;

- пријавите кои се пристигнати не ги исполнуваат критериумите утврдени согласно член 11 и

- не се донесе Решение за доделување на финансиски средства во рок од 15 дена од денот на доставување на Предлогот од Комисијата.

**Член 13**

Град Скопје преку Секторот за јавни дејности и Секторот за финансиски прашања води евиденција за сите пријави со доделени средства од Буџетот на Град Скопје согласно овој Правилник и сите донесени Решенија од страна на Градоначалникот на Град Скопје.

**Член 14**

Со донесувањето на овој Правилник, престанува да важи Правилникот број 08-2436/1 од 29.02.2024 година**.**

**Член 15**

Овој Правилник влегува на сила со денот на донесувањето.

**Број 08 - \_\_\_\_\_\_\_\_/ Градоначалник на Град Скопје**

**\_\_\_.\_\_\_.2024 година Данела Арсовска**

**Скопје**